આ વર્ષ રાહુ ગ્રહ આપની રાશિથી પાંચમા સ્થાને રહેશે. પાંચમે રાહુ આપની શાંતિ ભંગ કરે. ભાગ્ય સાથ સહકાર ન આપતું હોય તેમ લાગે. નાણાનો ખોટી જગ્યાએ વ્યય થાય. આ સમયમાં મન દુ:ખ અને વાદવિવાદના યોગ પણ બને. જન્મકુંડળીનો રાહુ કયા સ્થાને છે તે જોયા પછી વધુ ફળનો ખ્યાલ આવે, પરંતુ ક્યારેક લાભ સૂતા હોવ તો મળે અને ક્યારેક હાથમાં આવેલો પણ છટકી જાય. આપની બધી જ યોજનાઓ વેર-વિખેરાતી જણાય. સામાજિક કામકાજોને કારણે આપ આનંદમાં રહો. આ વર્ષે પુત્ર-પૌત્રાદિની ચિંતા રહે. આપનાં સંતાનના પ્રશ્નોથી આપનું મન વધુ વ્યથિત રહે, પરંતુ પરમાત્માની કૃપાથી વર્ષના અંતભાગ સુધીમાં સારા સમાચાર પ્રાપ્ત થાય. આપનાં સંતાનોને ખાસ અભ્યાસની કઈ લાઇનમાં આગળ મોકલવા તે અંગે વધુ ચિંતા રહે. આપના અભ્યાસ અંગે વધુ ચિંતા ન કરતા માત્ર લક્ષ્ય પર ધ્યાન આપવું. પરીક્ષા સમયે પરીક્ષા ખંડમાં વાતચીતના કારણે અથવા કોઈ અન્ય કારણોસર આપની મુશ્કેલીમાં વધારો થાય, પણ સમય જતાં સમસ્યાનું નિરાકરણ થાય. આ વર્ષ દરમિયાન શનિ ગ્રહ આપની રાશિથી કર્મ સ્થાનેથી પસાર થશે. આ કારણે આ સમગ્ર વર્ષ નોકરી, ધંધા, દાંપત્ય, ભાઈઓ-બહેનો સાથે, મકાન, સંતાન, વિદેશ, જાહેર જીવન તમામ બાબતે કઠિન રહે. આપના નામે કોઈ પણ વાહન હોય તો તેને સામાન્યથી વધારે નુકસાન આવી શકે છે માટે દરેક ક્ષેત્રે બહુ સાવધાની રાખવી. કોઈ જ્ઞાની કે સંત-મહાત્માનું શરણ આપને યોગ્ય દિશા બતાવે. આપનો વધુ સમય જો ભક્તિમાં કે ધર્મ તરફ આપશો તો વધુ મુશ્કેલીને શાંત કરી શકશો. આ વર્ષ ખાસ સંપત્તિમાં બદલાવ દેખાતો નથી, પણ જૂની સંપત્તિમાં આધુનિકરણ લાવીને ધંધાકીય બદલાવ કરવો હોય તો શક્ય બનશે. જમીન-મકાન સિવાય આ વર્ષ આપનું રોકાણ ધંધાકીય વધુ રહેશે. જૂના જે શત્રુઓ હોય તે આપના સ્વભાવને સમજી આપના ખાસ મિત્ર બની શકે છે. પારિવારિક બાબતના કારણે કોર્ટકચેરી જવું પડે, જે આપની લાગણીની વિરુદ્ધ હોય. આપના ઘરે ચોરી ઇત્યાદિના યોગ બને, જેથી પોલીસ તેમજ કોર્ટનાં ચક્કર ખાવાં પડે.